CELEX: 32012H0154
Language: sk
Date: 2012-03-15 00:00:00
Title: 2012/154/EÚ: Odporúčanie Komisie z  15. marca 2012 o monitorovaní prítomnosti námeľových alkaloidov v krmive a potravinách  Text s významom pre EHP

16.3.2012   
            
            
               SK
            
            
               Úradný vestník Európskej únie
            
            
               L 77/20
            
         ODPORÚČANIE KOMISIE
   z 15. marca 2012
   o monitorovaní prítomnosti námeľových alkaloidov v krmive a potravinách
   (Text s významom pre EHP)
   (2012/154/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie, a najmä na jej článok 292,
   keďže:
   
               (1)
            
            
               V smernici Európskeho parlamentu a Rady 2002/32/ES zo 7. mája 2002 o nežiaducich látkach v krmivách pre zvieratá (1) sa stanovuje zákaz používania produktov určených do krmív, ktoré obsahujú nežiaduce látky v množstve presahujúcom najvyššie prípustné množstvá stanovené v prílohe I k uvedenej smernici.
            
         
               (2)
            
            
               V prípade krmiva obsahujúceho nemleté obilniny sa stanovilo najvyššie prípustné množstvo 1 000 mg/kg sklerócií ražného námeľa (Claviceps purpurea).
            
         
               (3)
            
            
               Vedecká skupina EFSA pre kontaminanty v potravinovom reťazci (EFSA – Európsky úrad pre bezpečnosť potravín) prijala 19. apríla 2005 na žiadosť Komisie stanovisko k námeľu ako nežiaducej látke v krmive (2).
            
         
               (4)
            
            
               Termín námeľ sa vzťahuje na hubové štruktúry druhu Claviceps, ktoré sa tvoria namiesto zŕn alebo semien v obilných alebo trávnych klasoch a ktoré vidno ako veľké, tmavo zafarbené sklerócie. Tieto sklerócie obsahujú rôzne druhy alkaloidov, z ktorých najvýznamnejší je ergometrín, ergotamín, ergozín, ergokristín, ergokryptín a ergokornín a s nimi súvisiace -iníny. Množstvo a štruktúra toxínu sa líši pri rôznych kmeňoch húb v závislosti od hostiteľskej rastliny a geografickej oblasti.
            
         
               (5)
            
            
               V súčasnosti nie je známy stupeň variability v štruktúre námeľových alkaloidov vo vzťahu k druhom húb, geografickému rozloženiu ani vo vzťahu k hostiteľskej rastline (napríklad štruktúra alkaloidu v ražnom námeli sa líši od štruktúry alkaloidu v inom trávnom námeli). Na identifikáciu všetkých faktorov zodpovedných za variabilitu v štruktúre námeľových alkaloidov pri jednotlivých druhoch rastlín by boli potrebné ďalšie údaje.
            
         
               (6)
            
            
               Keďže veľkosť a hmotnosť sklerócií sa môže výrazne odlišovať, fyzikálne stanovenie miery kontaminácie obilnín ražným námeľom je často nepresné. Okrem toho toto fyzikálne stanovenie nie je možné v spracovanom krmive a potravinách. Preto sa navrhlo poskytnúť okrem kontroly fyzikálnymi metódami aj možnosť kontroly potenciálne kontaminovaného krmiva a kontaminovaných potravín chemickou analýzou, keďže sú dostupné rôzne chronomatografické metódy na zisťovanie prítomnosti námeľových alkaloidov v krmive a potravinách. Uvedené metódy sa však viažu na obmedzený počet námeľových alkaloidov.
            
         
               (7)
            
            
               Je potrebné vytvoriť viac údajov o prítomnosti týchto námeľových alkaloidov, nie iba v nemletých obilninách, ale aj v obilninových produktoch, kŕmnych zmesiach a zložených potravinách, s cieľom získať spoľahlivé údaje o štruktúre námeľových alkaloidov v krmive a potravinách a určiť vzťah medzi prítomnosťou námeľových alkaloidov a množstvom prítomných sklerócií. Je vhodné zamerať toto monitorovanie na šesť námeľových alkaloidov s výraznou prítomnosťou, t. j. ergometrín, ergotamín, ergozín, ergokristín, ergokryptín a ergokornín a na s nimi súvisiace -iníny,
            
         PRIJALA TOTO ODPORÚČANIE:
   
               1.
            
            
               Členské štáty by mali za aktívnej účasti prevádzkovateľov krmovinárskych a potravinárskych podnikov monitorovať prítomnosť námeľových alkaloidov v obilninách a obilninových produktoch určených na ľudskú spotrebu alebo na kŕmenie zvierat, v lúčnych/kŕmnych trávach na kŕmenie zvierat a v kŕmnych zmesiach a zložených potravinách.
            
         
               2.
            
            
               Členské štáty by mali analyzovať vzorky aspoň týchto námeľových alkaloidov:
               
                           —
                        
                        
                           ergokristín/ergokristinín,
                        
                     
                           —
                        
                        
                           ergotamín/ergotaminín,
                        
                     
                           —
                        
                        
                           ergokryptín/ergokryptinín,
                        
                     
                           —
                        
                        
                           ergometrín/ergometrinín,
                        
                     
                           —
                        
                        
                           ergozín/ergozinín,
                        
                     
                           —
                        
                        
                           ergokornín/ergokorninín.
                        
                     
         
               3.
            
            
               Ak je to možné, členské štáty by mali zároveň stanoviť obsah sklerócií vo vzorke, aby bolo možné získať poznatky o vzťahu medzi obsahom sklerócií a množstvom jednotlivých námeľových alkaloidov.
            
         
               4.
            
            
               Analytické výsledky by sa mali pravidelne poskytovať Úradu pre bezpečnosť potravín na účely ich zaznamenania do databázy.
            
         
      V Bruseli 15. marca 2012
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. ES L 140, 30.5.2002, s. 10.
   
      (2)  Stanovisko vedeckej skupiny pre kontaminanty v potravinovom reťazci vydané na žiadosť Komisie, ktoré sa týka námeľu ako nežiaducej látky v krmive, Vestník EFSA (EFSA Journal) (2005) 225, 1 – 27. http://www.efsa.europa.eu/en/scdocs/doc/contam_op_ej225_ergot_en1.pdf.